題南翔寺
作者：葛天民
朝代：宋

paragraphs: 南翔建自梁天監，白鶴不歸江自轉。
深禪空憶祖師齊，昔有老堪今有遠。
我趁江鷗訪遠公，遠公不有湖天晚。
七歲驅鳬有幾房，三百苾蒭無半面。
殿閣參差高入雲，一堂可著千僧飯。
古柏槎牙不記年，柯如屈鐵色蒼蘚。
古意偏關倦客懷，歸舟有句無人遣。
明日中流遇阿英，連宵細說南翔院。
少待崇蓮寶塔成，春風共看巢梁燕。
我欲婆娑借數椽，子當力學如吾願。
一任江花惱殺人，閒邊自數飛花片。